|  |  |
| --- | --- |
| TORBA KLAUDIA  Földrajz BSc, 5. félév  Eszterházy Károly Főiskola Természettudományi Kar |  |

Témavezető:

|  |
| --- |
| Dr. Dávid Árpád  főiskolai docens, EKF TTK |

Bioeróziós nyomok kora oligocén levélmaradványokon

Dolgozatomban a kis-egedi útbevágás kora-oligocén képződményeiben található levélmaradványokat tanulmányozom. Célom a fosszíliákon található bioeróziós nyomok vizsgálata, meghatározása. A recens analógiák alapján azonosítom az életnyomokat létrehozó szervezeteket, illetve következtetéseket vonok le a tápnövények és a velük táplálkozó élőlények trofikus kapcsolataira, valamint a terület rovarfaunájára vonatkozóan.  
A vizsgált feltárás fosszilis levélmaradványait a gyöngyösi Mátra Múzeum paleobotanikai gyűjteménye tartalmazza. Kutatásom a gyűjtemény levélmaradványainak részletes, mikroszkópos vizsgálatával kezdődött, majd ezt követte a levélmaradványokon előforduló bioeróziós nyomok meghatározása. Zeiss gyártmányú binokuláris sztereomikroszkópot és 10-es vastagságú ecseteket használtam.  
A vizsgálatok során 3395 levélmaradványt tanulmányoztam. A 3395 példányból 202 példányon találtam valamilyen bioeróziós nyomot. Kilenc bioeróziós típust különítettem el: átlyukasztás, a levél peremének eltávolítása, a mezophyllum szkeletonizációja (kivázasítás), felületi táplálkozás, átszúrás, pete-tapadás nyom, aknázás, gubacs-tapadás nyom, incertae sedis (bizonytalan eredetű bioeróziós nyom). Bioeróziós nyomok leggyakrabban szubtrópusi éghajlatot jelző növények levélmaradványain fordulnak elő. A leggyakoribb tápnövények a Castanopsis furcinervis, Dryophyllum sp., valamint a Zizyphus zizyphoides voltak. A levélmaradványokon található táplálkozás- és szaporodásnyomok Lepidoptera, Hemiptera, Hymenoptera, Diptera és Coleoptera rendekbe tartozó élőlények élettevékenységét jelzik.